Tikun ja Takun pelastuspartio

Tikun ja Takun pelastuspartio (myös Tiku ja Taku pelastajat, ) on Walt Disney Television Animationin tuottama yhdysvaltalainen 65-osainen piirrossarja, joka valmistui vuosina 1989–1990. Sarja perustuu maaoravakaksikko Tikun ja Takun ja heidän uusien ystäviensä pelastuspartiotehtäviin.

Tammikuussa 2009 IGN-sivuston laatiman sadan parhaan animaatiosarjan listalla Tikun ja Takun pelastuspartio oli sijalla 60.

Sarjaan perustuva, näytelmää ja animaatiota yhdistelevä samanniminen elokuva ilmestyy vuonna 2022.

Historia 
Disneyn tuotantoyhtiö Walt Disney Television Animation eli 1980-luvulla piirrossarjojen tuottoisaa kulta-aikaa muun muassa Kummikarhujen, Vusselien ja Ankronikan suosion ollessa huipulla. Disneyllä oli tuolloin suunnitteilla uusi rikosetsiväsarja, joka kulki nimellä Rescue Rangers ja jonka päähenkilöiksi kaavailtiin pienistä eläimistä koostuvaa joukkoa. Päähenkilöehdokas, sarjakuvasankari Kit Kolby (luoja James ”Jimmy” Wakely) ei kuitenkaan lopulta miellyttänyt tuottajia ja ehdotettiin, että päähenkilö olisi joku Disneyn jo olemassa olevista hahmoista Ankronikan tapaan. Kun sarjan luoja Tad Stones keksi ehdottaa Tikua ja Takua, pulma oli hetkessä ratkaistu. Maaoravakaksikko teki uusien ystäviensä kanssa paluun vuonna 1989 rikoksia ratkovana etsiväjoukkona piirrossarjassa.

Juoni 
Sarja perustuu maaoravakaksikko Tikun ja Takun seikkailuihin, kun he taistelevat rikoksia vastaan yhdessä uusien ystäviensä Jaska Juustolan, Vinkki Vääntölän ja Pörrin kanssa. Siinä missä poliisi ei kykene tekemään asialle mitään, pelastuspartio tekee työn heidän puolestaan.

Sarjan henkilöitä 
 Tiku ja Taku (Chip & Dale): Sarjan päähenkilöt, jotka ovat maaoravia. Tiku toimii joukon johtajana. Hän on luonteeltaan kekseliäs ja rohkea. Taku puolestaan on hieman hajamielisempi, mutta hänenkin apunsa on tarpeen monissa tehtävissä. Tiku pukeutuu nahkaiseen pilottitakkiin ja lierihattuun, Taku puolestaan punaiseen paitaan, jossa on keltaisia kukkakuvioita. Oravien asuja ovat inspiroineet sankarit Indiana Jones ja Thomas Magnum.

 Jaakko ”Jaska” Juustola (Monterey ”Monty” Jack): Hiiri, joka on myös pelastuspartion pulskin ja vahvin jäsen. Hän pitää valtavasti juustosta. Hän puhuu aksentilla. Hän pukeutuu vaaleaan takkiin, turkoosiin puseroon ja pilottilaseihin. Hahmon alkuperäinen nimi on peräisin oikeasta yhdysvaltalaisesta juustosta Monterey Jackistä.

 Vinkki Vääntölä (Gadget Hackwrench): Kaunis hiirineito, joka on pelastuspartion älykkö. Hän on luonteeltaan pirteä, kekseliäs ja viisas. Hän pukeutuu violettiin, ihonmyötäiseen haalariin ja sinisiin pilottilaseihin. Hänellä on oranssit hiukset ja vaaleansiniset silmät. Tiku ja Taku ovat ihastuneita häneen.

 Pörri (Zipper): Sinivihreä, punapuseroinen kärpänen, joka on Pelastuspartion pienin jäsen ja puhuu suristen. Hänestä on apua paikoissa, minne muut partionjäsenet eivät pääse. 

 Kollo (Fat Cat): Sarjan pääantagonisti ja Pelastuspartion pahin vihollinen, joka ryhmineen tekee rikoksia. Hän inhoaa eritoten Pelastuspartiota, koska he aina tulevat pilaamaan hänen suunnitelmansa. Hän pukeutuu violettiin takkiin ja siniseen paitaan, jossa on solmio. Hänen rikollisryhmäänsä kuuluvia jäseniä ovat muun muassa Nulkki (Mepps), Rällä (Snout) ja Pönttö (Mole). 

 Professori Nulli (Norton Nimnul): Pelastuspartion toinen päävihollinen, hullu tiedemies, joka keksii keksintöjä rikolliseen toimintaan. Hän pukeutuu useimmiten valkoiseen takkiin ja käyttää pullonpohjasilmälaseja. 

 Taina (Tammy): Taina on nuori tyttöorava, joka asustaa pikkusiskonsa Viivin (Bink) ja äidin kanssa puussa. Hän on ihastunut Tikuun. Hän pukeutuu vaaleanpunaiseen puseroon ja sinisiin housuihin. Hänellä on punaiset hiukset. Esiintyy ainoastaan jaksossa Lapsenvahdit (Adventures in Squirrelsitting).

 Rotta Koponen (Rat Capone): Rotta Koponen on roisto, joka asuu kahden tohelon apulaisensa kanssa kaupungin vesiviemäreissä. Koposen alkuperäistä nimeä ja imagoa on inspiroinut Al Capone.

Sarja Suomessa 

Suomessa sarjaa esitettiin ensimmäistä kertaa 1990-luvun alussa Kolmoskanavalla ja MTV:llä, jolloin sitä esitettiin tekstitettynä. Myöhemmin sarjaa on esitetty suomeksi jälkiäänitettynä MTV3-kanavalla useampaan otteeseen, viimeksi vuonna 2005. Jaksoja on lisäksi esitetty sekä englanniksi että suomeksi Disneyn satelliittikanavilla.

Julkaisut 
1990-luvulla sarjan jaksoja julkaistiin myynti- ja vuokra-VHS-kasetteina suomenkielisellä puheella ja tekstityksellä. Ainoastaan 21 jaksoa jälkiäänitettiin suomeksi. Suomessa sarjaa ei ole julkaistu toistaiseksi DVD:nä.

Ruotsissa sarjan jaksoja on julkaistu DVD:nä ruotsinkielisellä jälkiäänityksellä varustettuna.

Yksittäisten julkaisujen toinen formaattialue sisältää 7 jaksoa vähemmän kuin ensimmäisen alueen vastaavat. Yhdysvalloissa julkaistun ensimmäisen kauden DVD (sisältää 3 levyä) kattaa jaksot 1–27 ja Suomen VHS-julkaisujen ensimmäinen kausi jaksot 1–13. Pelastuspartion DVD-julkaisujen R1-julkaisut (aluekoodi 1) ovat ilmestyneet 5. marraskuuta 2005 (Disney’s Chip ’n Dale Rescue Rangers, Volume 1) ja 14. marraskuuta 2006 (Disney’s Chip ’n Dale Rescue Rangers, Volume 2). Myös yksi R2-DVD (aluekoodi 2) on julkaistu, 13. helmikuuta 2007 (Walt Disney’s Chip ’n Dale Rescue Rangers, First Collection).

Aluekoodi 1 (Pohjois-Amerikka):
 Kausi 1. 27 jaksoa
 Kausi 2. 24 jaksoa
 Kausi 3. 14 jaksoa

Aluekoodi 2 (Eurooppa):
 Kausi 1. 20 (Iso-Britannia, Saksa, Tanska, Ranska, Espanja, Italia)
 Kausi 2. 24 (Iso-Britannia ja Saksa)
 Kausi 3. Ei tietoa

Äänirooleissa

Alkuperäiset ääninäyttelijät

Suomenkieliset äänet (MTV3:n jälkiäänitys) 
Dubbauksen teki Tuotantotalo Werne. Lista ei sisällä kaikkia näyttelijöitä.

Videopelit 
Sarjasta on julkaistu myös Nintendo Entertainment System -konsolille kaksi videopeliä: Chip 'n Dale: Rescue Rangers (Suomessa 1991) sekä Chip ’n Dale Rescue Rangers 2 (Suomessa 1994).

Musiikki 
Yhdysvaltalainen The Jets -yhtye esittää englanninkielisen version piirrossarjan tunnusmusiikin. Tunnusmusiikista tehtiin pidennetty musiikkivideo. Yhdysvalloissa on julkaistu myös sarjaan liittyvä soundtrack.

Lähteet

Aiheesta muualla 
 Toon Disney
 Los Angeles Times: TV Reviews : 'Rescue Rangers' Not Up to Disney Standard 

Disneyn piirrossarjat
1980-luvun piirrossarjat
Yhdysvaltalaiset animaatiosarjat
pelastuspartio